**Kirkkohallituksen esitys 1/2017 kirkolliskokoukselle**

DKIR/191/00.08.00/2017

**Arkkipiispan ja piispan ensisijaiseen vastuualueeseen kuuluvat seurakunnat**

Kirkkohallitus esittää kirkolliskokoukselle, että kirkolliskokous päättäisi kirkkojärjestyksen 18 luvun 1 a §:n 1 momentin nojalla muuttaa arkkipiispan ja arkkihiippakunnan piispan ensisijaiseen vastuualueeseen kuuluvia seurakuntia siten, että arkkipiispan ensisijaiseen vastuualueeseen kuuluisivat Turun tuomiorovastikuntaan kuuluvat seurakunnat ja piispan ensisijaiseen vastuualueeseen kuuluisivat muut arkkihiippakuntaan kuuluvat seurakunnat.

**Taustaa**

Arkkipiispan viran järjestelyjen yhteydessä vuonna 1996 kirkkojärjestyksen (1055/1993) 18 lukuun lisättiin uusi 1 a §, jonka 1 momentin mukaan arkkihiippakunnassa piispallinen vastuu ja piispan tehtävä jakautuvat arkkipiispan ja piispan kesken. Kirkolliskokous päättää, mitkä seurakunnat kuuluvat arkkipiispan ja mitkä piispan ensisijaiseen vastuualueeseen.

Kirkolliskokous päätti 6.11.1997 § 44, että arkkipiispan ensisijaiseen vastuualueeseen kuuluvat Turun tuomiorovastikunnan sekä Naantalin ja Mynämäen rovastikuntien seurakunnat eli tuolloin yhteensä 21 seurakuntaa. Muut arkkihiippakunnan seurakunnat kuuluivat piispan ensisijaiseen vastuualueeseen. Arkkihiippakunnan tuomiokapitulin päätti syyskuussa 1999 muuttaa arkkihiippakunnan rovastikuntajakoa siten, että Mynämäen rovastikunta lakkautetaan 1.1.2000 lukien. Tämän johdosta kirkolliskokous muutti 12.11.1999 § 52 tekemällään päätöksellään arkkipiispan ensisijaista vastuualuetta siten, että Yläneen seurakunta poistettiin arkkipiispan ensisijaisesta vastuualueesta ja liitettiin piispan ensisijaiseen vastuualueeseen rovastikuntajaon muutosajankohdasta lukien.

**Turun arkkihippakunnan tuomiokapitulin päätös**

Arkkihiippakunnan tuomiokapituli on kokouksessaan 15.2.2017 käsitellyt arkkipiispan ja piispan vastuualueen muutosta sekä päätynyt esittämään, että arkkipiispan vastuualueeseen kuuluisivat jatkossa Turun tuomiorovastikuntaan kuuluvat seurakunnat: Turun tuomiokirkkoseurakunta, Kaarinan seurakunta, Maarian seurakunta, Paattisten seurakunta, Piikkiön seurakunta, Turun Henrikinseurakunta, Turun Katariinanseurakunta, Turun Martinseurakunta ja Turun Mikaelinseurakunta. Muut arkkihiippakuntaa kuuluvat seurakunnat kuuluisivat arkkihiippakunnan piispan vastuualueeseen.

Tuomiokapitulin päätöksen perusteluissa todetaan, että arkkipiispan tehtäviin kuuluu oman vastuualueen hiippakuntapiispan tehtävien lisäksi laajoja kokonaiskirkollisia tehtäviä. Arkkipiispa on kirkolliskokouksen, kirkkohallituksen ja piispainkokouksen puheenjohtaja. Hänellä on edustuksellisia tehtäviä kirkon ulkosuhteissa ja hän joutuu hoitamaan paljon kirkon suhteita muuhun yhteiskuntaan. Kahden piispan järjestelmän käyttöönottoa perusteltiin aikanaan arkkipiispan työtaakan keventämisellä. Jo tuolloin todettiin kokonaiskirkollisten tehtävien vievän arkkipiispan työajasta huomattavan osa. Nämä tehtävät eivät ole vähentyneet vaan vaativat edelleen huomattavan työpanoksen ja vievät arkkipiispan työaikaa, mikä on pois hiippakunnallisesta työstä.

Arkkihiippakunnassa kahden piispan järjestelmästä on nyt saatu kokemuksia kolmen arkkipiispan ja kolmen piispan ajalta. Järjestelmä on perustelujen mukaan toiminut ilman suurempia ongelmia. Edelleen on kuitenkin olemassa perusteita sille, että arkkipiispan hiippakunnallista työtä vähennettäisiin, jolloin kokonaiskirkollisiin tehtäviin jää enemmän aikaa. Sisäisessä valmistelussa on päädytty siihen, että nykyistä vastuualuejakoa voitaisiin muuttaa siten, että arkkipiispan vastuualueelle kuuluisivat tuomiorovastikunnan alueen seurakunnat ja Naantalin rovastikunnan alueen seurakunnat siirtyisivät piispan vastuualueelle. Tällöin tuomiokapitulin valmistelussa oleva rovastikuntajaon muutos, jossa harkitaan Naantalin rovastikunnan yhdistämistä nykyiseen Vehmaan rovastikuntaan, ei vaikuttaisi vastuualuejakoon. Myöskään Turun ja Kaarinan seurakuntayhtymän mahdolliset tulevat sisäiset muutokset eivät vaikuttaisi arkkipiispan vastuualueeseen, johon jatkossa kuulusivat Turun ja Kaarinan seurakuntayhtymään kuuluvat seurakunnat.

Lisäksi tuomiokapitulin perusteluissa tuodaan esille kirkolliskokouksen päätös arkkipiispan vaalitavan muutoksesta, jossa kokonaiskirkollisten äänestäjien äänimäärää kasvatettiin suhteessa arkkihiippakunnan äänestäjien äänimäärään. Muutoksen taustana on arkkipiispan kokonaiskirkollisten tehtävien merkityksen kasvu entisestään. Arkkipiispan hiippakunnallisen vastuualueen pienentäminen olisi siis linjassa kirkolliskokouksen tekemän arkkipiispan vaalia koskevan päätöksen kanssa.

Esitetyn muutoksen ehdotetaan tulevan voimaan kirkolliskokouksen päätösajankohdasta riippuen joko 1.6.2017 tai 1.1.2018 lukien.

**Kirkkohallituksen esitys**

Kirkkohallitus toteaa, että arkkipiispan tehtävät määräytyvät piispan viran yleisten lakisääteisten ja arkkipiispan erityistehtävien kautta. Piispan virkaa on pidetty ennen muuta evankeliumin julistamisen ja sakramenttien jakamisen virkana. Kirkon järjestysmuodossa on lähdetty siitä, että arkkipiis-pa on ensimmäinen vertaistensa joukossa (*primus inter pares*). Tähän periaatteeseen kuuluu, että arkkipiispa toimii kuten muutkin piispat hiippakunnassaan hengellisenä kaitsijana ja hoitaa piispan virkaan liittyvät tehtäviä arkkihiippakunnassa (KJ 18:1). Tämä kirkon järjestysmuodossa omaksuttu periaate säilyisi, vaikka arkkipiispan ensisijaista vastuualuetta arkkihiippakunnassa supistettaisiin arkkihiippakunnan tuomiokapitulin esittämällä tavalla. Kirkkohallitus toteaa, että esitetty muutos ei muuta arkkipiispan kokonaiskirkollista asemaa eikä suhdetta muihin piispoihin.

Edellä mainituin perustein kirkkohallitus esittää kirkolliskokoukselle, että se muuttaisi 6.11.1997 § 44 ja 12.11.1999 § 52 tekemiään päätöksiään siten, että 1.6.2017 lukien:

1. arkkipiispan ensisijaiseen vastuualueeseen kuuluvat Turun tuomiorovastikunnan seurakunnat (nykyään Turun tuomiokirkkoseurakunta, Kaarinan seurakunta, Maarian seurakunta, Paattisten seurakunta, Piikkiön seurakunta, Turun Henrikinseurakunta, Turun Katariinanseurakunta, Turun Martinseurakunta ja Turun Mikaelinseurakunta); ja
2. arkkihiippakunnan piispan ensisijaiseen vastuualueeseen kuuluvat arkkihiippakunnan muut seurakunnat.

Helsingissä 21 päivänä maaliskuuta 2017

Varapuheenjohtaja Åsa Westerlund

Kansliapäällikkö Jukka Keskitalo